Vyf dood in Amanzimtoti-ongelukParamedici is Sondagaand omstreeks 20:30 na die ongelukstoneel ontbied (Foto: ArriveAlive, Twitter) Vyf mense is dood toe twee motors Sondagaand op die N2-snelweg by Amanzimtoti, KwaZulu-Natal, in ŉ ongeluk betrokke was. Volgens Kyle van Reenen, woordvoerder van Emer-G-Med, is paramedici omstreeks 20:30 na die ongelukstoneel – naby die M37 in die Amanzimtoti-gebied – ontbied. Volgens inligting was ŉ ligte motor en ŉ sportnutsvoertuig in die ongeluk betrokke. “Vier volwassenes en ŉ vierjarige kind het noodlottige beserings opgedoen en is op die toneel dood verklaar,” sê Van Reenen. Daar was geen oorlewendes nie. Vroeër Sondag was daar nog ŉ gru-ongeluk in KwaZulu-Natal wat die lewe van sewe mense geëis het. Volgens Robert McKenzie, woordvoerder van die provinsiale nooddienste, het ŉ minibustaxi en ŉ vragmotor omstreeks 17:30 op die N3-snelweg tussen Bergville en die Tugela-tolplaza gebots. Ses mense is op die toneel vir ernstige tot kritieke beserings behandel. Die oorsaak van albei ongelukke word ondersoek. Thania Dhoogra, bedryfsbestuurder van die N3-tolkonsessie (N3TC), het motoriste gemaan om waaksaam en geduldig te wees en verkeersreëls ten alle tye te gehoorsaam. Hierdie berig is gewysig sedert publikasie. – Red